Il-kunsilli Lokali ta’ Marsaxlokk u Birżebbuġa ser jitolbu lil Awtorità tal-Ambjent u l-Ippjanar biex tesiġi tibdil fil-pjani dwar il-proġett tal-Power Station tal-Gass f’Delimara. Dan wara li rapport tekniku li sar għall-kunsilli mill-Inġinier Arthur Ciantar u l-Perit Carmel Cacopardo ikkonkluda li l-konsorzju Electrogas ma ippreżentax informazzjoni teknika konvinċenti dwar ir-riskji li jista ikun hemm bit-tanker għal ħażna tal-gass ħdejn il-power station f’Delimara. F’rapport li ser ikun preżentat lil MEPA, li nhar it-Tnejn ser tagħmel laqgħa pubblika dwar il-proġett, l-Inġinier Ciantar u l-Perit Cacopardo qalu li mhux aċċettabbli li l-istudju tal-Impatt Ambjentali li sar mill-konsulent tal-Eletrogas ħa bħala mudell il-port ta’ Cartagena fi Spanja li m’għandux l-istess karatteristiċi tal-Port ta’ Marsaxlokk. Ir-rapport għalkemm jagħraf il-vantaġġi tal-power station tal-gass, jgħid li fid-dawl li l-konsorzju ma ippreżentax dan l-istudju dwar x’jiġri jekk ikun hemm ħruġ ta’ gass jew inċident fuq it-tanker tal-ħażna, l-MEPA għandha tesiġi li t-tanker tal-ħażna ikun barra l-port. Fir-rapport jingħad ukoll li 91% tar-residenti ta’ Marsaxlokk li gew mistħarga urew ix-xewqa li t-tanker tal-ħazna tal-gass ikun barra l-port.